Sumonyi Zoltán

*Noé a karanténban*

**(Mózes, I. 6-9.)**

**V.**

Imádságtól ki régen elszokott,

könyörgés közben olykor felzokog,

talán mert meghatódik önmagától,

az ártatlan gyerekkor még sincs távol, –

egy mozdulat: az összetett kezek

ugratnak vissza évtizedeket.

Noé, kinek már éppen negyven napja

az Úrral nem volt túl sok gondolatja,

mert csak dühöngött, félt, ökrendezett,

szorongott – elmúlnak-e mindezek? –

kitörve most a felgyűjtött feszültség

préselte torkából a hüppögését.

Noé még mit sem sejtő házanépe

kitódult most e szaggatott beszédre,

de senki nem Noén csodálkozott,

hanem hogy fönn a nap megint ragyog,

és tenger foglalta el a világot

(ilyet korábban egyikük se látott):

se ház, se fa, se egy ember, se állat!

Helyét keresték, házuk ahol állott,

mert el se tudták képzelni a mélység

irdatlan méretét, tömör sötétjét,

hisz két méterre alattuk, a furcsa

fehér vonal a föld legfelsőbb csúcsa.

Kérdezgették, meddig kell még itt lenni,

a szűk bárkában egymást elviselni?

S Noé felelt: „Ha tudtok vízen járni,

vízen vetni és vízen boronálni,

tőlem mehettek, akár ma, vagy holnap,

az Úr nem tiltja meg, van itt egy csolnak.

De azt üzente, nagy, forró szelet

csinál, felszárítja a vizeket,

csak ehhez még neki is kell idő,

nyolc-tíz hónap, míg minden rendbe jő.”

Na, jó, azért így csak könnyebb ellenni,

a fedélzetre gyakran ki-kimenni,

s a nyirkos ólakat mert alig bírják:

megsétáltatni egy-egy nagyobb macskát.

Aztán érezni kezdték a szelet,

látták, apadnak lassan a vizek,

s egy hónap múlva, hirtelen, a ködből

előttük egy nagy fehér hegy meredt föl.

„Mont Blanc!” – lelkendezett Noé ilyenképp –

nézzétek, milyen páratlan jelenség!”

De senki nem érthette körülötte,

hogy mit jelent, s miért hogy Mont Blanc lenne.

A szárító szél, mely a vizet itta,

a bárkát egyre messzebb taszította,

most újabb hegycsúcs tornyosult előtte,

és egyre több rész látszott ki belőle,

hegyoldal, fák, hol sok madártetem

bomlott, bűzlött a kopár ághegyen,

meg mások is, a lankáikon ember, –

hevertek, mint kit kivetett a tenger.

Noé egész családja kint tolongott

a korlátnál, ezért adott parancsot:

„A maszkokat fel! Mert a tetemek

a bűz mellett mást is terjesztenek,

s ahogy jutunk mind közelebb a földhöz

a volt világ megannyi bűze üldöz,

az összehordott szennyvízes iszap

rejtőzik itt-ott még a víz alatt.”

Aztán, hetedfél hónapjukban járva

súrló zajjal feneklett meg a bárka,

Noé kinézett, s mondta: „Nincs tovább,

alighanem ez lesz az Ararát.”

Az Ararát! Mindenki úgy kiáltoz,

mint amikor közel az állomáshoz

kezdik kapkodni csomagjaikat, –

Noé lehűtötte az ifjakat:

"Én még maradnék, ami engem illet.

Nézzétek csak, hajónk hegyormon billeg,

negyven nap kell, amíg minden kiszárad,

amíg a galamb hoz egy gyenge ágat.

Inkább most azon gondolkozzatok,

hogy innen majd lejussunk valahogy,

gyalog, persze, mert tudható, a bárka

nem feltétlen hegyre van kitalálva.”

*(folyt. köv.)*

*´Facebook, március 29.*

